[{"text_idx": "#000002", "text": "Yn cuddio\u2019n slei yn ein siopau lleol mae llu o fargeinion dillad i\u2019w cael. Yr unig beth sydd angen arnoch ydi llygaid craff ac, yn o\u0302l Branwen Davies, dwylo doeth er mwyn teimlo trywydd y fargen!\nUn o chwilotwyr bargeinion gorau\u2019r wlad ydi Branwen, Trefnydd newydd Theatr Ieuenctid yr Urdd sy\u2019n dathlu ei ail-lansiad. Mae hi\u2019n un o se\u0302r Instagram Cymru gyda\u2019r cyfrif @ailgaru_relove yn dathlu popeth ail-law a manteisiodd Lysh ar y cyfle i\u2019w holi\u2019n dwll am ei wardrob."}, {"text_idx": "#000003", "text": "Lysh Cymru: Beth ydi\u2019r fargen orau wyt ti wedi dod o hyd iddi?\nBranwen Davies: Wrth feddwl am edrych am yr amgylchedd a bod yn ofalus efo beth a faint byddwn ni\u2019n prynu, dwi wedi bod yn meddwl am capsule wardrobes a beth ydi\u2019r pethau mae\u2019n rhaid cael yn dy wardrob, y pethau ella bydd rhaid gwario ychydig mwy arnyn nhw ond fyddi di\u2019n eu defnyddio nhw am byth.\nWrth ystyried hyn yn fy mhen, roeddwn i eisiau co\u0302t wla\u0302n lliw camel. Dwi\u2019n meddwl eu bod nhw mor glasurol ac unwaith y byddai\u2019n cael un fyddai\u2019n ei gadw a\u2019i wisgo am byth! Roeddwn i mewn siop elusen yn y Rhath yng Nghaerdydd ac roeddwn i\u2019n mynd rownd y siop yn teimlo pethau. Dwi\u2019n licio teimlo pethau ac wrth fy modd efo gwead dillad. Nes i gyffwrdd y go\u0302t yma ac roedd o mor feddal wnes i stopio a meddwl \u201cWww, beth ydi hwn?\u201d\nWel, co\u0302t cashmere camel o\u2019r brand Aquascutum am \u00a310 ac roedd hi\u2019n hollol newydd! Ar o\u0302l edrych ar wefan Aquascutum welais fod rhai o\u2019r cotiau yn mynd am \u00a3800!\nHon oedd y fargen orau, bendant. Dwi\u2019n gwybod y byddai\u2019n gwisgo hon am byth ac yn ei basio ymlaen wedyn."}, {"text_idx": "#000004", "text": "LC: Os byddi di ond yn cael gwisgo un dilledyn am byth, beth fyddai o?\nBD: Mae hwnna yn gwestiwn da!\nRoeddwn i\u2019n byw yn Japan am flwyddyn ble roeddwn i\u2019n dysgu Saesneg. Yn Japan, mae ganddyn nhw thrift stores anhygoel ac ar benwythnosau roeddwn i\u2019n mynd o gwmpas y siopau i gyd. Un penwythnos roeddwn i\u2019n ymweld a\u0302 Osaka ac mewn un o\u2019r siopau yma roedd yna ffrog sy\u2019n eithaf tebyg i\u2019r llyfr Y Lindys Llwglyd oherwydd y smotiau lliwgar sydd drosti i gyd.\nGanddi pussybow hefyd ac mae hi\u2019n ffrog sy\u2019n gwneud fi\u2019n hapus bob tro dwi\u2019n ei gwisgo hi. Peth arall sy\u2019n neis amdani ydi, er ei bod hi\u2019n ffrog eithaf smart, mae hi\u2019n rili gyffyrddus i\u2019w gwisgo ac oherwydd i mi ei phrynu yn Japan, mae hi\u2019n fy atgoffa i am gyfnod rili hapus yn fy mywyd."}]